PTTEP รับซื้อคืนหุ้นกู้สกุลดอลลาร์ครบไถ่ถอนปี 61 ได้ 176.55 ล้านเหรียญ
PTTEP รับซื้อคืนหุ้นกู้สกุลดอลลาร์ครบไถ่ถอนปี 61 ได้ 176.55 ล้านเหรียญ
23 มิ.ย. 2559

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP เปิดเผยว่า ผลการรับซื้อคืนหุ้นกู้สกุลดอลลาร์สหรัฐ ที่ครบกำหนดไถ่ถอนในเดือนก.ย.61 บริษัทสามารถซื้อได้ทั้งสิ้นจำนวน 176.55 ล้านเหรียญสหรัฐ จากเป้าหมายทั้งหมด 500 ล้านเหรียญสหรัฐ เป็นผลให้หุ้นกู้รุ่นดังกล่าวมีจำนวนเงินต้นคงเหลือทั้งสิ้น 323.45 ล้านเหรียญสหรัฐ
ทั้งนี้ เมื่อวันที่ 8 มิ.ย.ที่ผ่านมา PTTEP ได้เสนอซื้อคืนหุ้นกู้รุ่นที่จะครบกำหนดชำระในเดือนก.ย.61 จำนวน 500 ล้านเหรียญสหรัฐ อัตราดอกเบี้ยคงที่ 3.707% ต่อปี ของบริษัทที่ออกและเสนอขายให้กับผู้ลงทุนในต่างประเทศ ในรูปแบบของการทำคำเสนอซื้อรับคืนหุ้นกู้ด้วยเงินสดเป็นการทั่วไป (Tender Offer) ด้วยราคารับซื้อคืนที่ 1,041.50 เหรียญสหรัฐ ต่อหุ้นกู้ที่มีมูลค่าที่ตราไว้จำนวน 1,000 เหรียญสหรัฐ โดยระยะเวลาการทำคำเสนอซื้อดังกล่าวได้สิ้นสุดลงในวันที่ 17 มิ.ย.59
โดยบริษัทได้ซื้อคืนหุ้นกู้ดังกล่าวแล้วเสร็จ (Settlement) เมื่อวานนี้ (22 มิ.ย.) เป็นจำนวนทั้งสิ้น 176.55 ล้านเหรียญสหรัฐ หรือคิดเป็น 35.31% ของจำนวนเงินต้นหุ้นกู้ทั้งหมดที่ออกในรุ่นนี้ เป็นผลให้หุ้นกู้รุ่นดังกล่าวมีจำนวนเงินต้นคงเหลือทั้งสิ้น 323.45 ล้านเหรียญสหรัฐ
อนึ่ง การซื้อคืนหุ้นกู้ก่อนครบกำหนดไถ่ถอนดังกล่าว เป็นไปตามวัตถุประสงค์เพื่อการบริหารจัดการสภาพคล่องและหนี้สินของบริษัท เพื่อให้พร้อมรองรับความผันผวนของราคาน้ำมันและโอกาสทางธุรกิจในอนาคต ทั้งนี้ ภายหลังการซื้อหุ้นคืน บริษัทยังมีเงินสดคงเหลือในมือประมาณ 3 พันล้านเหรียญสหรัฐ